ควัก3พันล้านบสก.ซื้อเรียบหนี้เน่าใบโพธิ์
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — “ไทยพาณิชย์” ตัดขายหนี้เน่า 3,000 ล้านบาท ให้ บสก. ลั่นทำงบดุลแข็งแกร่ง 
นายศรัณย์ทร ชุติมา รองผู้จัดการใหญ่ ธนาคารไทยพาณิชย์ เปิดเผยว่า เร็วๆ นี้ธนาคารจะขายหนี้ที่ไม่ก่อให้เกิดรายได้ (เอ็นพีแอล) เกือบ 3,000 ล้านบาท ให้กับบริษัท บริหารสินทรัพย์ กรุงเทพพาณิชย์ (บสก.) ซึ่งจะทำให้เอ็นพีแอลของธนาคารเหลือ 3.8 หมื่นล้านบาท หรือต่ำกว่า 4% ของสินเชื่อรวม
นายศรัณย์ทร กล่าวว่า แม้จะขายส่วนลด 50% แต่ยังได้ราคาที่ดี และคาดการณ์เศรษฐกิจในอนาคตได้ยาก หากขายได้ราคาที่ดีในวันนี้ ก็ควรขาย หากมองว่าเป็นระดับราคาที่พอใจทั้งผู้ซื้อและผู้ขาย
“ถ้าไม่ทำตอนนี้ก็ไม่รู้จะทำตอนไหน เหมือนเล่นหุ้น คนซื้ออยากซื้อหุ้นถูกสุด แต่อยากขายแพงสุด แต่เราไม่รู้หรอกว่าอนาคตหุ้นจะเป็นอย่างไร” นายศรัณย์ทร กล่าว
โพสต์ทูเดย์ บสก.ประมูลชนะคว้าหนี้เน่าไทยพาณิชย์ 3,000 ล้านบาท เซ็นสัญญาจ่ายสุดจ่ายสดกลางเดือนพ.ย.นี้
นายสุเมธ มณีวัฒนา กรรมการผู้จัดการ บสก. กล่าวว่า หนี้เอ็นพีแอลของไทยพาณิชย์ที่ซื้อมามีจำนวนลูกหนี้ประมาณ 1,000 ราย ส่วนใหญ่เป็นกลุ่มลูกหนี้เอสเอ็มอีที่มีหลักทรัพย์ค้ำประกัน โดย บสก.จ่ายเป็นเงินสด เนื่องจากมีสภาพคล่องเพียงพอ 
นายสุเมธ กล่าวด้วยว่า ส่วนการ ประมูลซื้อเอ็นพีแอลของธนาคารกรุงศรีอยุธยา 5,000 ล้านบาท บสก.ไม่สามารถประมูลได้ เนื่องจากให้ราคาต่ำกว่าผู้เสนอรายอื่น ส่วนการซื้อเอ็นพีแอลจากกรมบังคับคดี ซื้อได้แค่ 20 ล้านบาท เนื่องจากมีผู้แข่งขันให้ราคาสูง โดยเฉพาะกลุ่มที่ทำธุรกิจซื้อบ้านไปขายต่อ